Артюр Рембо
Венера Анадиомена

Превод от френски: Кирил Кадийски, 1994

chitanka.info

Като от цинков стар ковчег глава на млада

разчорлена жена с ленив, запуснат вид

стърчи от ваната и всичко е в помада —

но недостатъкът е все пак зле прикрит.

Вратът мръсняв и къс, широките й плешки,

нелепо щръкнали, гърбът, с изхвръкнал таз

завършил изведнъж; и тия буци мас,

които диплят се във форми нечовешки;

гръбнакът — зачервен, като в красив кошмар;

а лупа вземеш ли, те чака откровеност

в татуировката на кръста: Clara Venus —

две думи, пълни със страхотно странен чар…

Но на — и задникът е вън и се показва

накрая анусът — прекрасно-грозна язва.

27 юли 1870

Издание: Артюр Рембо. Поезия. Подбор и превод от френски: Кирил Кадийски. Издателство „Нов Златорог“, София, 1994.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.